Folketing
2013-01-30

Indflydelse har man jo også, fordi det jo er transportministeren, der udpeger bestyrelsen, og jeg vil sige, at jeg er godt tilfreds med den bestyrelse, der sidder nu. Jeg synes, at den har taget hånd om de ting, som den skal tage hånd om sammen med den nye administrerende direktør. Så det er jeg alt andet lige tilfreds med. Så vil jeg sige til hr. Kim Christiansen, at man altid kan diskutere selskabsformer, men i bund og grund tror jeg sådan set ikke, at det er selskabsformen, der er skyld i, at DSB har problemer, når vi taler om IC4, og det er heller ikke selskabsformen, der har gjort, at man kører meget præcist i øjeblikket. Det er nogle mere grundlæggende ting. Jeg synes, at det er de der mere grundlæggende ting med at få balance i økonomien, få styr på udgifterne, regulariteten, som man er kommet rigtig, rigtig langt med, som er det afgørende.